Dec 06,2016
ఆర్‌బీఐపై అంచనాలతో మెరిసిన మార్కెట్లు
ముంబయి: మార్కెట్లు కొత్త ట్రేడింగ్‌ వారాన్ని శుభారంభం చేశాయి. వరుసగా గత రెండు సెషన్ల నుంచి నష్టాల్లో నడిచిన మార్కెట్లు ఎట్లకేలకు లాభాల బాట పట్టాయి. సోమవారం నిఫ్టీ, సెన్సెక్స్‌ 0.50 శాతం చొప్పున రాణించాయి. బుధవారం రిజర్వు బ్యాంకు నిర్వహించనున్న ద్రవ్య పరపతి విధాన సమీక్షలో వడ్డీ రేట్లకు అనుకూలమైన నిర్ణయం రానుందన్న వార్తల నేపథ్యంలో మార్కెట్లు రాణించాయి. దీంతో ఆటో, లోహ రంగ స్టాక్‌ల ర్యాలీతో మార్కెట్లకు మద్దతు లభించింది. ఈ క్రమంలోనే బీఎస్‌ఈ సెన్సెక్స్‌ 118.44 పాయింట్లు (0.45 శాతం) పెరిగి 26,349.10 పాయింట్లకు చేరింది. మరోవైపు నేషనల్‌ స్టాక్‌ ఎక్సేంజీ సూచీ నిఫ్టీ 41.95 పాయింట్లు (0.52 శాతం) రాణించి 8,128.75 పాయింట్ల వద్ద ముగిసింది. బీఎస్‌ఈలో మిడ్‌క్యాప్‌ సూచీ 0.66 శాతం, స్మాల్‌క్యాప్‌ సూచీ 0.26 శాతం చొప్పున పెరిగాయి. బీఎస్‌ఈలో రంగాల వారీగా ఆటో సూచీ అత్యధికంగా 1.92 శాతం పెరిగింది. ఇదే క్రమంలో లోహ సూచీ 1.52 శాతం, ఎఫ్‌ఎంసీజీ 1.36 శాతం, కన్సూమర్‌ డ్యూరెబుల్స్‌ 1.12 శాతం చొప్పున ర్యాలీని నమోదు చేశాయి. మరోవైపు ఐటీ సూచీ 0.74 శాతం, టెక్‌ 0.36 శాతం, ఆయిల్‌ అండ్‌ గ్యాస్‌ 0.18 శాతం, కాపిటల్‌ గూడ్స్‌ 0.16 శాతం చొప్పున నష్టాలు చవి చూశాయి. సెన్సెక్స్‌లో ఏషియన్‌ పెయింట్స్‌ 3.58 శాతం, మహీంద్రా అండ్‌ మహీంద్రా 3.29 శాతం, లూపిన్‌ 3.22 శాతం, భారతీ ఎయిర్‌టెల్‌ 2.73 శాతం, మారుతీ సుజుకీ 2.68 శాతం చొప్పున రాణించి అధిక లాభాలు సాధించిన వాటిలో ముందు వరుసలో ఉన్నాయి. మరోవైపు హెచ్‌డీఎఫ్‌సీ 1.73 శాతం, టీసీఎస్‌ 1.68 శాతం, గెయిల్‌ 1.09 శాతం, సన్‌ఫార్మా 0.89 శాతం, విప్రో 0.79 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. వచ్చే ద్రవ్య సమీక్షలో ఆర్‌బీఐ వడ్డీ రేట్లను తగ్గించనుందన్న అంచనాలు మార్కెట్లకు మద్దతు చేశాయని బ్రోకర్లు తెలిపారు. ఇటలీ పరిణామాల నేపథ్యంలో యూరోపియన్‌ మార్కెట్లు స్వల్ప నష్టాల్లో ముగిశాయి.
మీ స్నేహితులకు రికమెండ్ చెయ్యండి